PRITARTA

Molėtų rajono savivaldybės tarybos

2020 m. kovo d. sprendimu Nr. B1-

**MOLĖTŲ RAJONO UGNIAGESIŲ TARNYBOS 2019 METŲ**

**VEIKLOS ATASKAITA**

1. **ĮSTAIGOS VEIKLOS REZULTATAI**

Molėtų rajono ugniagesių tarnyba (toliau tekste – Ugniagesių tarnyba), yra savivaldybės biudžetinė įstaiga - nuolatinės parengties civilinės saugos ir gelbėjimo sistemos dalis, gesinanti gaisrus ir atliekanti pirminius žmonių bei turto gelbėjimo darbus. Ugniagesių tarnybos ugniagesių komandos į įvykius vyksta pagal patvirtintus pajėgų sutelkimo planus. Iškvietimą į įvykius atlieka Valstybinės priešgaisrinės gelbėjimo tarnybos Bendrojo pagalbos centro Vilniaus skyrius (toliau- BPC).

 Ugniagesių tarnybos struktūrą sudaro administracija ir 5 padaliniai (ugniagesių komandos).

Tarnyba yra pavaldi savivaldybės administracijai. Incidento vietoje, ji tampa pavaldi Valstybinei priešgaisrinei gelbėjimo tarnybai, kuri kontroliuoja savivaldybių priešgaisrinių tarnybų parengtį ir vadovauja incidentų likvidavimo darbams.

 1 lentelė. Molėtų rajono ugniagesių komandų darbas 2019 m.

|  |  |  |  |  |  |  |
| --- | --- | --- | --- | --- | --- | --- |
|  | Visi išvykimai (vnt.) | Į gaisrą gyvenamajame ir gamybos sektoriuje | Į gaisrą atviroje teritorijoje | Į gelbėjimo darbus | Nepagrįsti iškvietimai ir gaisrai neįtraukiami į apskaitą | Į kitus darbus\* |
| Alantos  |  51 | 14 | 13 | 8 | 3 | 13 |
| Inturkės  | 73 | 25 | 21 | 5 | 4 | 18 |
| Skudutiškio  | 37 | 13 | 9 | 4 | 4 | 7 |
| Joniškio  | 39 | 13 | 12 | 5 | 5 | 4 |
| Giedraičių  | 66 | 8 | 22 | 15 | 4 | 17 |
| viso | 266 | 73 | 77 | 37 |  20 | 59 |

 \*Kiti darbai -kuro atvežimas, darbuotojų apmokymai, pratybos, vykimas į techninę apžiūrą, automobilių išbandymas, įvažinėjimas po remonto.

Tarnybos gaisriniai automobiliai 2019 m. pravažiavo 6529 km. Automobilių gaisriniai siurbliai dirbo 90,1 val., motosiurbliai 15 val.

 2 diagrama. Ugniagesių komandų išvykimų skaičius 2014-2019 metais.

1. **FINANSAVIMAS IR IŠLAIDOS**

Tarnyba yra finansuojama iš rajono savivaldybei skirtų dotacijų valstybinėms funkcijoms (perduotoms savivaldybei) atlikti ir savivaldybės savarankiškų lėšų.

3 diagrama.Tarnybos finansavimas 2014-2020 m.

2019 m. darbo užmokesčiui ir socialiniam draudimui skirta 419,4 tūkst. Eur, darbdavių socialinei paramai - 2,3 tūkst. Eur, savanorių ugniagesių veiklai-0,7 tūkst. Eur.

Prekių ir paslaugų naudojimui skirta 36,1 tūkst. Eur. Iš jų ryšių paslaugoms- 0,6 tūkst. Eur, sveikatos patikrinimams- 0,2 tūkst. Eur, transporto išlaikymui -16,7 tūkst. Eur, materialiojo turto remonto išlaidoms- 6,4 tūkst. Eur, kitoms prekėms ir paslaugoms - 5,4 tūkst. Eur, komunalinėms paslaugoms- 5,9 tūkst. Eur, aprangai-0,2 tūkst. Eur, kvalifikacijos kėlimui - 0,7 tūkst. Eur.

1. **DARBUOTOJAI IR SAVANORIAI UGNIAGESIAI**

Tarnyboje 2020 m. sausio 1 d. dirbo 45 darbuotojai. 2020 m. pradžioje yra neužpildyti 2 ugniagesių– gelbėtojų etatai – 1 Joniškio UK, 1 Inturkės UK. Įstaigos administracijoje dirba 2 darbuotojai.

Per 2019 m. atleistų darbuotojų nebuvo, priimta į darbą 1 darbuotojas .

 Tarnyba vykdo savanorių ugniagesių veiklos organizatoriaus funkcijas. 2019 m. pabaigai tarnyba turi sudariusi 48 savanoriškos veiklos sutartis. Su savanoriais ugniagesiais gesinančiais gaisrus yra sudaryta 42 sutarčių. Su savanoriais ugniagesiais, vykdančiais visuomenės švietimą gaisrų prevencijos srityje, sudarytos 6 sutartys.

Savanoriai ugniagesiai budėjimo metu randasi savo gyvenamojoje vietovėje, ir iškviečiami BPC pareigūnų į įvykį vienu metu su jiems priskirta ugniagesių komanda, nepriklausomai nuo iškvietimo vietos ar įvykio pobūdžio. Ugniagesių komandoje budint 2 darbuotojams, savanoriai ugniagesiai nėra registruojami į BPC, tačiau esant reikalui juos galima pasitelkti pagal gelbėjimo darbų vadovo ar savanoriškos ugniagesių veiklos organizatoriaus nurodymą.

Tarnybos darbuotojai ir savanoriai ugniagesiai gesinantys gaisrus yra apdrausti nuo nelaimingų atsitikimų veiklos metu. Mirtino nelaimingo atsitikimo atveju draudimo suma- 25000 eurų, traumų atveju iki 10000 eurų.

1. **TRANSPORTO, PASTATŲ, ĮRANGOS EKSPLOATACIJA IR ATNAUJINIMAS**

2019 m. vykdant įstaigos veiklą buvo dedama daug pastangų ir materialinių resursų, palaikant tarnybos parengtį. Buvo atliktas suplanuotas Inturkės UK gaisrinio automobilio variklio remontas, automobilio padangų keitimas, vamzdyno pertvarkymas, kėbulo dažymas, siurblio remontas. Šie darbai kainavo 7,0 tūkst. eurų. Dėl eksploatacijos metu atsiradusių gedimų buvo remontuoti Skudutiškio, Alantos, Giedraičių ugniagesių komandų gaisriniai automobiliai. Siekiant palaikyti parengtį buvo pasitelkta rezervinė technika.

Gaisrinių automobilių vidutinis amžius - 33 metai, tai sąlygoja dažnus remontus. Todėl esant finansinėms galimybėms yra poreikis atnaujinti Alantos UK gaisrinį automobilį. Sekantis eilėje būtų Joniškio UK gaisrinio automobilio atnaujinimas.

Stiprinant ugniagesių galimybes saugiau atlikti gesinimo darbus, Alantos ir Giedraičių ugniagesių komandose buvo pradėti naudoti suspausto oro kvėpavimo aparatai. Šių komandų darbuotojai apmokyti dirbti su šia įranga, automobiliai pritaikyti įrangos transportavimui. Su Molėtų rajono savivaldybės administracijos pagalba, ugniagesių komandos aprūpintos puskaukėmis „Drager“ apsaugančiomis nuo kietųjų dalelių. 2020 m. planuojama kvėpavimo organų apsaugos aparatais aprūpinti likusias rajono ugniagesių komandas, aprūpinti visus darbuotojus sertifikuotais ugniagesių apsauginiais drabužiais. Ateityje yra reikalinga atnaujinti šalmus, tarnybines uniformas.

Siekiant gerinti darbuotojų buitines sąlygas, Giedraičių UK sumontuoti nuotekų valymo įrenginiai, įrengtas san. mazgas, suremontuota garažo sienos, atliktas garažo elektros instaliacijos remontas, pakeistas šildymo katilas, pertvarkyta šildymo sistema. Siekiant kompleksiškai baigti garažo remontą, 2020 m. planuojame baigti garažo remontą, išlyginant grindų dangą.

Skudutiškio UK pakeistas šildymo katilas, pakeisti garažo langai. Skudutiškio UK nėra galimybės gauti centralizuotą vandenį, todėl sprendimas įrengti sanitarinį mazgą galimas tik įrengus vietinį vandens gręžinį, valymo įrengimus, sanitarines patalpas pastato viduje.

Inturkės UK atlikti teritorijos tvarkymo darbai, atliktas garažo elektros instaliacijos remontas.

Reikalinga tęsti pastatų elektros instaliacijos ir įvadų pertvarkymą- tai aktualu Skudutiškio UK, Joniškio, UK.

Aktualiausia darbuotojų darbo sąlygų gerinimo klausimu išlieka Alantos UK pastato būklė. Asbestinė stogo danga yra susidėvėjusi, būtina pakeisti garažo vartus, atlikti sienų, lubų remontą. Alantos ugniagesių komandoje pastato remonto darbų nebuvo atliekama, skirti tarnybai skiriamas valstybės dotacijas šio pastato kosmetiniam remontui būtų neracionalu, pastatui yra reikalingas kapitalinis remontas.

1. **DALYVAVIMAS PROJEKTUOSE**

Molėtų rajono ugniagesių tarnyba glaudžiai bendradarbiauja su 2019 m. įkurta Molėtų rajono savanorių ugniagesių draugija, kurios nariais tapo aktyvūs tarnybos darbuotojai, taip pat neabejingi ugniagesybai gyventojai. Molėtų rajono savanorių ugniagesių draugija su partneriais - Molėtų rajono savivaldybe, Molėtų rajono ugniagesių tarnyba, pateikė paraišką projektui „Molėtų rajono savanorių ugniagesių veiklos stiprinimas“. Patvirtinus paraišką, projekto metu bus įsigyta 3 komplektai suspausto oro kvėpavimo aparatų, 21 komplektas sertifikuotų ugniagesių apsauginių drabužių, planšetiniai kompiuteriai, spausdintuvai. Vykdant projektą, 2020 metais bus surengtas renginys visuomenei, kurio metu pristatysime įsigytą įrangą.

1. **KVALIFIKACIJOS TOBULIMAS**

2019 m. vykdant kvalifikacijos tobulinimą darbui su suspausto oro kvėpavimo aparatais buvo apmokyta 19 darbuotojų .

Darbuotojams buvo pravesti vairuotojų, vairuojančių specialiąsias transporto priemones, mokymai ir atliktas įskaitų laikymas. Dalyvavo 42 darbuotojai.

Specialistė dalyvavo dokumentų valdymo, viešųjų pirkimų vykdymo seminaruose.

Tarnybos vadovas dalyvavo ugniagesių gelbėtojų mokyklos rengiamuose civilinės saugos kursuose.

1. **GYVENTOJŲ ŠVIETIMAS**

Vykdant gyventojų švietimą, ugniagesių komandos dalyvavo šviečiamosiose akcijose priešgaisrinio saugumo klausimais. Tuo tikslu kartu su Valstybinės priešgaisrinės gelbėjimo tarnybos pareigūnais buvo dalyvauta 3 vaikų vasaros stovyklose vykusiuose renginiuose, Joniškio miestelio šventėje, Alantos UK surengta socialiai remtinų šeimų vaikų ekskursija. Inturkėje surengta Šv. Florijono dienos paminėjimo šventė, ugniagesių varžybos.

1. **UŽDAVINIAI 2020 – IEMS METAMS**

1. Užtikrinti tarnybos parengtį pagal Molėtų rajono savivaldybei VRM kuruojamoms valstybinėms (valstybės perduotoms savivaldybėms) funkcijoms atlikti nustatytus tikslus, viršijant nustatytus vertinimo kriterijus- Savivaldybės priešgaisrinių pajėgų atvykimų gesinti gaisrą kaimo vietovėse per 18 min. dalis (kai įvykyje dalyvauja tik savivaldybės priešgaisrinės pajėgos), ne mažiau kaip 81 proc. (VRM užduotis -75 proc.).

2. Organizuoti mokymus darbui su suspausto oro kvėpavimo aparatais Inturkės, Skudutiškio, Joniškio ugniagesių komandose ir pasiekti, kad visi minėtų komandų darbuotojai mokėtų dirbti su tokia įranga, gautų tai patvirtinančius pažymėjimus.

3. Pritaikyti Inturkės , Skudutiškio, Joniškio UK automobilius suspausto oro kvėpavimo aparatų eksploatavimui.

4. Pilnai aprūpinti visus tarnybos darbuotojus sertifikuota ugniagesių apranga.

5. Gerinant darbuotojų darbo sąlygas, įrengti Skudutiškio UK sanitarinį mazgą, pabaigti Giedraičių UK garažo remontą.

 Direktorius Linas Dirma